गुवाहाटी , डिसेम्बर 20 : गोदान बोसोरनि जानुवारि दानाव क'कराझार , नलबारि आरो थिनसुकिया जिल्लाफोराव मेडिकेल कॉलेज लुफुंनो थाखाय अन्थाय खाम्पाखौ गायसंगोन होन्ना हादोरसा देहा आरो रां बिफान्नि मनट्री हिमन्ट बिस्व सर्मा बिथांआ खौरांगिरिफोरनि सिगांआव बुधबारनि बेलासि समाव बुंथिना होयो । बिथांआ मिथिहोयोदि क'कराझार आरो नलबारि जिल्लानि अन्थाय खाम्पाखौ जानुवारि दान्नि 6 आरो 7 अक्ट'आव फारियै गायसंगोन आरो बेबादिनो जानुवारि 9 अक्टआव थिनसुकिया मेडिकेल कॉलेजनि अन्थाय खाम्पाखौ गायसंगोन । खौरां मोन्नाय बादिब्ला मोनथामबो जिल्लायाव अन्थाय खाम्पा गायसंनाय हाबाफारिखौ हादोरनि गिबि मनट्री सर्बानन्द सनवाल बिथांआ नुजाथिनानै मावफुंगोन । क'कराझार आरो थिनसुकिया मेडिकेल कॉलेजखौ हादोरसा सरकारा रां हरनानै लुफुंगोन फारसेथिं नलबारि जिल्लानि मेडिकेल कॉलेजखौ मिरु सरकारनि Non lapsable pool of funds रांनि बाख्रिनिफ्राय रां हरनानै लुफुंजागोन । नलबारि जिल्लानि मेडिकेल कॉलेजखौ लुफुंनो थाखाय मिरु सरकारा गासै 398 कैटी रां सेंकसन खालामगोन । क'कराझार आरो थिनसुकिया जिल्लानि मेडिकेल कॉलेजखौ लुफुंनो थाखाय हादोरसा सरकारा 404 कौटी आरो 382 टौटी रांनि सेंकसन खालामखाबाय । गंथामबो मेडिकेल कॉलेजखौ 3 बोसोरावनो लुफुंजोबगोन आरो बेखौ मावफुंनो थाखाय टेन्डार होनाय हाबाफारिआबो जोबलांखाबाय नाथाय खामानि मावनायनि बिथौनखौल' ( Work Order ) होनांसिगौ होन्ना चर्मा बिथांआ मिथिहोबावो । गंथामबो मेडिकेल कॉलेजआव मुं थिसन्नो हानाय मासि ( Seat Capacity ) आ गासै सा 100 जागोन । गासै हादोरसायाव गं 6 मेडिकेल कॉलेज थागोन आरो धुबुरि , दिपु , नगांव , लक्किमपुर जिल्लाफोरनि मेडिकेल कॉलेज लुफुंनाय खामानिफोरा सोलिगासिनो दं । हादोरसायाव जेब्ला गंफ्रोमबो गोदान मेडिकेल कॉलेजफोरा लुफुंजागोन अब्ला एमबीबीएस ( MBBS ) नि मासिआ हादोरसायाव बोसोरफ्रोमबो 1426 आव बांलांगोन होन्ना बिथांआ बुङो । मखनो गोनांदि गोबाव समनिफ्रायनो बर' फरायसा आफादआ बड'लैन्ड हालामाव मेडिकेल कॉलेज गायसंनांगौ होन्ना दाबि खालामबोगासिनो दं , नाथाय आसाम सरकार आरो भारत सरकारा दाबिखौ खोनांनानैब्लाबो खोनायै बादि बेंगा जानानै थाबोदोंमोन । बावैसो सिगां बाक्सा जिल्लानि बर्मा गोजौ फरायसालिनि गेलेग्रा फोथाराव आलादा राज्यो बड'लैन्ड दाबिखौ लानानै सुबुं गौमा लानायावबो दुलाराय बर' फरायसा आफादआ बुंदोंमोनदि , " बर'फोरा गोबां बायदि बायदि बिथिंफोरखौ लानानै दाबि खालामबोगासिनो दं , नाथाय जोंनि ओनसोलफोराव दिनैसिम दाबिफोरखौ मोनसेबो सुफुङाखै , 10 आरो 15 बोसोरसो सिगांनिफ्रायनो Central University दाबि खालामबोगासिनो दं , नाथाय तेजपुर आरो सिलचरफोरावसो गायसंनाय जादों । लवार आसामाव ऑल इन्डिया इन्सटीटीव अव मेडिकेल साईन्स ( AIIMS ) दाबि खालामबोदों नाथाय गुवाहाटीनि खाथि आमिनगांवआव गायसंना होदों , गोबां जायगाफोराव आसाम सरकारा मेडिकेल कलेज गायसंदों नाथाय बड'लैन्ड ओनसोलाव दिनैसिम गायसंफेराखै , मोनसे सोदोबजों बुंनो थाङोब्ला जों जेबो मोनाखै होन्ना बिथांमोनहा दुखु फोरमायो । नाथाय हादोरसा देहा आरो रां बिफान्नि मन्ट्री हिमान्ट बिस्व चर्मा बिथां बुंनाय बाथ्राया बेसेबां जाफुंसार जायो बेखौ थाम बोसोरनि उनावसो मिथिसिगोन । 
जानुवारि दान्निफ्राय गं 3 मेडिकेल कॉलेज लुफुंनाय खामानिखौ जागायगोन